थांनाय समफोराव कंग्रेसनि खुंथाइ समाव उदखारिफोरा आसामनि सुबुंखौ बुथारदोंमोन। नाथाय जेबो राहा लायाखै। हारि-माहारिनि गेजेराव गोरोबलायनाय थासारि सोरजिना होदोंमोन। गुबुनारि होखारनायनि मुङाव कंग्रेसा असमीया सुबुंखौ बुथारदोंमोन। दिनै गुबुनारिफोरखौ रैखाथि होग्रा आजमलजों आखाइ हमलायना कंग्रेसआ आसाम सरकार दानो नाजादों जों बेखौ जानो होया। गोसोम हाजो आजमलजों लोगो जाना कंग्रेसा माबोरै गुबुनारि गैयै आसाम सोरजिनो होननानै सोंथि खालामो नख’र मन्थ्रिआ। कंग्रेसखौ गाग्लोबना बिथाङा बुंबावोदि- बिसाइखथिनि फोसावदिंनायाव राहुल गान्धीया बुंदों आसामनि सिनायथिया आजमल। जों मिथिनायाव आसामनि सिनायथिया शंकरदेब, माड’देब, बुभेन हाजरिकासो। कंग्रेसआ आजमलजों लोगो जाना आसामनि सिनायथि सोलायहोनो नाजादों। जों बेखौ जानो होया। तरुन गगैआ आसामनि गिबि मन्थ्रि जाना थानाय समाव बुंदोंमोन “हु इस बदरुद्दिन” दिनै राहुल गान्धीया बदरुद्दिनआ आसामनि सिनायथि। बेफोर गासैनिबो जों होबथानो नांगोन। जों आसामखौ दैबाना गैयै आसाम सोरजिनो नाजागासिनो। बेनि थाखाय गाहाइ मन्थ्रि नरेन्द्र मडिआ सेटेलाईटनि गेजेरजों नायबिजिरना राहा लाबाय। दिनै बिजनीआव 7 रोजा न’ आरो आसामनाङै 1 लाख 26 रोजा निखाउरि सिमाहांखोनि सिङाव थानाय नख’रफोरनो न’ होनायनि राहा लादों। आसामनि जौगाखांहोनायनि थाखाय मडिआ गोबां हाबा मावबाय आरो मावबावगोन। बुरलुंबुथुर दैमानि सायाव गं ड’ दालांजों लोगोसे बायदि बिथिङाव जौगाखांनाय खालामनो हादों। आसामाव सर्बानन्द सन’वालनि दैदेननायाव गोबां जौगाखांबाय । हा गैजायै नख’रफोरनो हानि फाट्टा होबाय। काजिरङाआ गुबुनारिनि दख’लावमोन बेखौबो बिजेपि दैदेननाय आसाम सरकारा गुबुनारि गैयै उदां खालामबाय। जों होनाय मोनफ्रोमबो रादायखौ मावफुंगोन होननाबो बुङो बिथाङा। बे बाराव आसामाव बिजेपि-एजिपि लोगोसेयै आजमल दैदेननाय कंग्रेसजों जुजिलायनाया जागोन। कंग्रेसआ आजमलजों लोगो जानानै आसामनि राव-थुनलाइ, हारिमु-सोदोमस्रिखौ रैखा खालामनो हाया जोंसो हायो। सिगां समाव जेरैबादि रैखाथि होबोबाय आरो उननि समाव होलांबाय थागोन। बेनि अनगायैबो कंग्रेस आरो आजमलखौ गाग्लोबना गोबां बिबुंथि होयो नख’र मन्थ्रि अमित साहआ। हाबाफारियाव मिरु बिजेपि परिषदनि सोद्रोमा बिमल असवाल, मन्थ्रि केशब महन्त, कक्राझार ल’क सभा बियाबनि नायसंगिरि बिनोद गन्तिया, कमतापुर अट’नमास काउनचिल गाहाइ मावफुं सोद्रोमा गकुल बर्मन, बिटिआरनि साइख’जानाय एमचिएलए प्रदिब बायन, चिरां जिल्ला बिजेपिनि आफादगिरि बिफ्लब देबनात मोनहा बाहागो लायो। मख’नो गोनांदि, बे हाबाफारियाव लोगोयारि हान्जा इउपिपिएलनि खनसेबो मुं मख’वासै नख’र मन्थ्रि आरो गुबुन दैदेनगिरिफोरा। बेनि अनगायैबो हाबाफारि जानाय थावनियाव नुनो मोनाखिसै इउपिपिएल हान्जानि गांसेबो फ्लेग।